
פרופ' מנחם בן ששון,

יו"ר ועדת חוקה חוק ומשפט  
 

א.נ;
הנדון: הצעת חוק סדר הדין הפלילי (סמכויות אכיפה - נתוני תקשורת) התשס"ז – 2007- לקראת הדיון השמיני בהצעה.
המשטרה חזרה ובחנה את הצעת החוק, כפי שגובשה בדיוני הוועדה בהיבט של משמעויות יישומה  על ידה. לאחר דיון שקיימנו בנדון, נודה אם  הוועדה תדון בתיקונים בנוסח שהונח על שולחן הוועדה כלהלן:
(א)  בסעיף 2 במקום סעיף קטן  (ד) תיווסף פיסקה ( 10 ) לסעיף קטן (ג) בנוסח מוצע כלהלן:


(10) "פרטים בדבר בקשות קודמות שהוגשו הנוגעות לאותו אדם באותו תיק חקירה והחלטות בית המשפט שנתנו באותה בקשה".

הסבר – אין חולק על חשיבות הבאת המידע בדבר בקשות קודמות, ואולם צירוף החומר כמוצע , שהיא מטלה משמעותית מבחינה תקציבית למשטרה, נראה מיותר לאור העובדה שהמידע, כפי שנמסר בדיון,  מצוי  רובו ככולו ממילא בבית המשפט  שבו מתנהל הדיון. הפנייה לפרטים על בקשות קודמות, כמוצע, תאפשר לבית המשפט לבחון החלטות קודמות אלה, המצויים בתיק בית המשפט; וככל שהחומר אינו בבית המשפט, והוא נדרש לבית המשפט לצורך קבלת החלטתו, יוכל בית המשפט לבקש הבאתו בפניו. 
(ב) בסעיף 2 (ו)-  במקום המילה "חיוניות הצו" יבוא "הצורך בצו" וזאת בהתאמה לקבוע בסעיף  2(א) ("אם שוכנע שהדבר נדרש").

 (ג) בסעיף 6 (ב) -בסופו מתבקש להוסיף "בהתאם לנהלים ותנאים שיסוכמו בין המשטרה לרשות החוקרת האחרת". 

הסבר: התוספת נדרשת לאור ההשלכות הארגוניות של יישום הוראה זו על המשטרה,  נוכח ההיקף המשמעותי  האפשרי של המטלה הזו, ומבטיחה הסדרתו בתיאום עם הרשויות החוקרות האחרות. 
(ד) בסעיף 6א מוצע במקום הרישא לכתוב: "שוטר, שוטר צבאי ובעל סמכות חקירה ברשות חוקרת אחרת רשאי לקבל". ..וגו'
(ה) בסעיף 7 -נבקש לדון בגירסה ב' שהועברה על ידינו, לקראת הדיון השישי בוועדה, זאת מהנימוקים שפורטו על ידי במכתבי לוועדה בעניין זה:  

"בעל רישיון בזק זכאי להחזר הוצאות בעד העברת נתוני תקשורת למשטרה או לרשות חוקרת אחרת, לפי סעיפים 2(ח) או 3(ג) וכן בעד העברת קובץ מידע לפי סעיף 4(ב) ,והכל בשיעור מירבי שיקבע שר התקשורת בהתייעצות עם השר לביטחון הפנים ושר האוצר; השיעור המירבי ייקבע בהתבסס על החזר הוצאות סבירות עבור פעולות מיוחדות שביצע כאמור לשם קיום חובתו להעביר נתוני תקשורת על פי חוק זה, הדורשות עיבוד נתונים האגורים במאגר המידע של בעל הרישיון מעבר לעצם הפקת פלט של נתונים כאמור, ובשים לב למחיר הקיים עבור פעולה כאמור, אם קיים".
(ו)  כמו כן העלתה המשטרה טענה בדבר הכבדה רבה על החוקרים בצורך באיסוף נתונים לצורך דיווח על פי סעיפים 3 (ה) ו- 11. והיא מבקשת לחזור ולדון בחובות אלו,  הבהרות יימסרו בע"פ על ידי נציגי המשטרה בדיון. 

